BODOLAND रादाब- बिजनी, 17 मे : कर’नानि नैथि दोहौवा राइजोआव जिबादि गिख्रंथावै बारायबोदों बिदिनो बिटिआरनि चिरां जिल्लायावबो कभिड पजिटिभनि अनजिमाया थाद’नाय गैयै बारायबोदों। चिरां जिल्लायाव समबारखालि गोदानै सा 35 सुबुंनि देहायाव कभिड पजिटिभ मोननाय जादों। बेखौ लाफानानै जिल्लायाव कभिड पजिटिभनि अनजिमाया गासै सा 614 सिम जाहैबाय। बेनि गेजेराव सा 3 बेरामिया थांनाय मार्च दाननिफ्रायनो फाहामथाय लागासिनो। बेखौ लाफानानै 286 साया दासिम एक्टिभ केसाव दं। बेनि गेजेराव 13 साया फाहामथायनि थाखाय देहा फाहामसालियाव दं आरो गुबुन 273 साखौ हम आइस’लेसनाव लाखिनाय जादों। एरैहाय गोजौ थाखोनि फाहामथाइनि सा 6 सुबुंखौ गुबुन देहा फाहामसालियाव दैथाय हरनाय जादों आरो सा 104 सुबुंखौ गोग्गो फाहामथाइ होना न’सिम हगार हरनाय जाबाय।